DOI: 10.14457/tu.the.2021.1087
title: การพัฒนาระบบงานในองค์การตามแนวทาง ITA ของสำนักงาน ป.ป.ช. ประจำจังหวัดขอนแก่น

description: การวิจัยครั้งนี้มีจุดมุ่งหมายเพื่อศึกษา การพัฒนาระบบงานในองค์การตามแนวทาง ITA ของสำนักงาน ป.ป.ช. ประจำจังหวัดขอนแก่น มีวัตถุประสงค์เพื่อศึกษา 1) ระบบงานในองค์การตามแนวทาง ITA ของสำนักงาน ป.ป.ช. ประจำจังหวัด ตามแนวทางของการประเมินคุณธรรมและความโปร่งใสในการดำเนินงานของหน่วยงานภาครัฐ 2) ปัญหาและอุปสรรคของการนำแนวทางของ ITA ไปพัฒนาระบบงานของสำนักงาน ป.ป.ช. ประจำจังหวัดขอนแก่น 3) การนำแนวทางการพัฒนาระบบงานในองค์การตามแนวทาง ITA ไปใช้กับสำนักงาน ป.ป.ช. ประจำจังหวัดขอนแก่น การวิจัยครั้งนี้เป็นการวิจัยคุณภาพ (Qualitative Approach) เก็บรวบรวมข้อมูลโดยการสัมภาษณ์เชิงลึกผู้บริหารและบุคลากรของสำนักงาน ป.ป.ช. จังหวัดขอนแก่น จำนวน 9 คน ใช้วิธีการคัดเลือกกลุ่มตัวอย่างแบบเจาะจง (Purposive sampling) วิเคราะห์ข้อมูลโดยการวิเคราะห์เนื้อหา 1) เพื่อศึกษาระบบงานของสำนักงาน ป.ป.ช. ประจำจังหวัดขอนแก่น ในส่วนที่เกี่ยวข้องกับการดำเนินงานตามแนวทางของการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment: ITA) 2) เพื่อศึกษาปัญหาและอุปสรรคของการนำแนวทางของ ITA ไปพัฒนาระบบงานของสำนักงาน ป.ป.ช. ประจำจังหวัดขอนแก่น และ 3) เพื่อศึกษาการนำแนวทางการพัฒนาระบบงานในองค์การตามแนวทาง ITA ไปใช้กับสำนักงาน ป.ป.ช. ประจำจังหวัดขอนแก่น ผลการศึกษาสรุปว่ากระบวนการและขั้นตอนการดำเนินงานของการประเมิน ITA มีความเป็นมาตรฐานตามหลักสากล และสามารถเปรียบเทียบได้กับการประเมินในระดับสากล เช่น การประเมินดัชนีภาพลักษณ์การคอร์รัปชัน (Corruption Perceptions Index: CPI) เป็นต้น และสามารถตอบสนองต่อเจตจำนงค์ของการประเมิน ITA คือ การเป็นเครื่องมือวัดเพื่อประเมินผลระดับคุณธรรมและความโปร่งใสในการดำเนินงานของหน่วยงานภาครัฐ และสามารถกำหนดมาตรการหรือแนวทางในการปรับปรุงหรือพัฒนาในเรื่องคุณธรรมและความโปร่งใสในการดำเนินงานของหน่วยงานภาครัฐได้ ระบบงานของสำนักงาน ป.ป.ช. ประจำจังหวัดขอนแก่น ทุกภารกิจงาน มีความเชื่อมโยงกับการดำเนินงานของ ITA ทั้งทางตรงและทางอ้อม ตามกรอบแนวคิดของการประเมิน ITA ทั้ง 5 ด้าน ประกอบด้วย 1) ด้านความโปร่งใส เปิดโอกาสให้บุคคลภายนอกหรือผู้มีส่วนได้ส่วนเสียเข้ามามีส่วนร่วมในกระบวนตรวจสอบการดำเนินงานด้านต่าง ๆ 2) ด้านความพร้อมรับผิด เป็นพฤติกรรมและทัศนคติของผู้บริหารและเจ้าหน้าที่ของสำนักงาน ป.ป.ช. ที่แสดงถึงการปฏิบัติงานตามหน้าที่อย่างเต็มใจ กระตือรือร้น มีความพร้อมที่จะให้บริการ หรือส่งมอบผลงานต่อสาธารณะตามที่กำหนดไว้ในพันธกิจและยึดหลักการกระจายผลประโยชน์ที่ถูกต้อง 3) ด้านความปลอดจากการทุจริตในการปฏิบัติงาน เป็นผลจากการปฏิบัติงานของเจ้าหน้าที่ของสำนักงาน ป.ป.ช. ที่ไม่เป็นพฤติกรรมที่เข้าข่ายการทุจริตต่อหน้าที่หรือผลการปฏิบัติหน้าที่ของผู้บริหารที่ไม่เป็นพฤติกรรมที่เข้าข่ายการทุจริตในเชิงนโยบาย 4) ด้านวัฒนธรรมคุณธรรมในองค์กร เป็นพฤติกรรมและทัศนคติในการปฏิบัติงานที่มีการปลูกฝัง สั่งสอน หรือถ่ายทอดแก่กันของเจ้าหน้าที่ภายในสำนักงาน ป.ป.ช. จากรุ่นสู่รุ่นจนกลายเป็นแนวทางปฏิบัติประจำหรือวัฒนธรรมองค์กร และ 5) ด้านคุณธรรมการทำงานในหน่วยงาน เป็นการร่วมดำเนินการในการเผยแพร่มาตรฐานและคุณธรรมในการปฏิบัติงาน ตามระเบียบขั้นตอนเป็นมาตรฐาน และยึดหลักความถูกต้อง การนำแนวทางของ ITA ไปพัฒนาระบบงานของสำนักงาน ป.ป.ช. ประจำจังหวัดขอนแก่น จะสำเร็จได้ ต้องมีการวางแผนการดำเนินงานที่ดี มีการตั้งคณะทำงาน ITA ของหน่วยงาน มีการโน้มนำบุคลากร และการควบคุมที่ดี ซึ่งมีความสอดคล้องกับกรอบแนวคิดกระบวนการจัดการ (Management process) ขององค์การสมัยใหม่ (Modern organization) โดยหน้าที่พื้นฐาน 4 ประการ ได้แก่ การวางแผน (Planning) การจัดองค์การ (Organizing) การโน้มนำ (Leading/influencing) และการควบคุม (Controlling) โดยงานในแต่ละส่วนของขบวนการจัดการที่กล่าวข้างต้นนี้มีความสัมพันธ์และมีผลกระทบซึ่งกันและกัน และการนำมาตรการหรือข้อเสนอแนะจากการประเมินไปการขับเคลื่อนในองค์การสามารถนำแนวคิดวงจรการบริหารงานคุณภาพ PDCA หรือ Deming Cycle ของ W. Edwards Deming ไปปรับใช้เพื่อนำไปสู่การดำเนินการแก้ปัญหา ปรับปรุง และพัฒนางานให้สำเร็จลุล่วงไปตามเป้าหมายที่ตั้งไว้